เบี้ยประกันหักภาษีได้100%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

รัฐช่วยลูกค้าที่ได้รับผลกระทบนายประกันนำสินไหมเคลมได้
โพสต์ทูเดย์ — ประกันวินาศภัย ผู้ประกอบการที่ได้รับผลกระทบจากการเมืองเฮ ครม.อนุมัติให้นำสินไหม เบี้ยประกันหักลดหย่อนภาษี 100%
นายประดิษฐ์ ภัทรประสิทธิ์ รมช.คลัง เปิดเผยว่า ที่ประชุมคณะรัฐมนตรี (ครม.) อนุมัติให้บริษัทประกันภัยที่ต้องจ่ายค่าสินไหมทดแทนให้กับผู้ประกอบการที่อาคาร และห้างร้านได้รับความเสียหายจากการถูกเผา เนื่องจากเหตุการณ์ความไม่สงบทางการเมืองและกลุ่มผู้ประกอบการเหล่านั้นไม่ได้ซื้อประกันคุ้มครองภัยจลาจล และภัยก่อการร้ายไว้ ซึ่งทางบริษัทประกันวินาศภัยยินดีที่จะจ่ายสินไหมเพื่อช่วยเหลือกลุ่มผู้ประกอบการดังกล่าว สามารถนำสินไหมไปหักลดหย่อนภาษีเงินได้นิติบุคคลได้ 100% และให้ผู้ประกอบการที่ได้รับค่าสินไหมนำมาหักลดหย่อนภาษีเงินได้บุคคลธรรมดาได้ด้วยในอัตราที่เท่ากัน
แหล่งข่าวจากสมาคมประกันวินาศภัย เปิดเผยว่า สิทธิลดหย่อนทางภาษีที่ออกมา ต้องการให้เอกชนเข้าไปช่วยเหลือสังคม ซึ่งถือว่าภาครัฐก็ได้ประโยชน์ที่มีบริษัทประกันเข้าไปร่วมเยียวยาสังคม 
ด้านการประชุมร่วมกันของคณะกรรมการสมาคมเมื่อวันที่ 8 พ.ค. 2553 ที่ประชุมมีมติให้แต่ละบริษัทใช้ดุลพินิจในการตัดสินใจช่วยเหลือผู้ประกอบการรายย่อยที่มีประกันภัย แต่ไม่ได้ซื้อความคุ้มครองภัยจลาจลและภัยก่อการร้าย เนื่องจากบริษัทประกันภัยไทยมีความแตกต่างด้านฐานะการเงินอย่างมาก จึงไม่เห็นด้วยที่จะกำหนดตัวเลขเงินช่วยเหลือที่แน่นอน
สำหรับมติดังกล่าวเกิดขึ้นหลังจากได้ส่งหนังสือเพื่อขอความเห็นจากบริษัทสมาชิกถึงวงเงินช่วยเหลือขั้นต่ำไว้ที่ 3 หมื่นบาทออกไป แต่ทางบริษัทสมาชิกส่วนใหญ่ต้องการความอิสระในการตัดสินใจ 
แหล่งข่าวจากสมาคมประกันวินาศภัย เปิดเผยว่า สำหรับเบื้องต้นได้รวบรวมทุนประกันภัยของผู้ประกอบการที่ซื้อประกันภัยในวงเงินความคุ้มครองไม่เกิน 5 ล้านบาท มีอยู่ 300400 ล้านบาท ซึ่งตัวเลขนี้ยังไม่นิ่งเช่นเดียวกัน โดยบริษัทประกันภัยแจ้งว่ามีผู้ประกอบการบางรายที่ยังไม่แจ้งยอด
นอกจากนี้ ยังไม่สามารถประเมินความเสียหายได้ด้วย เนื่องจากหลายพื้นที่ทาง กทม.ประกาศให้เป็นพื้นที่อันตรายมีโอกาสที่จะพังลงมาอีก และบางอาคารอนุญาตให้เข้าไปได้ครั้งละ 5 คนเท่านั้น รวมถึงบางอาคารยังอยู่ในสภาพที่อุ้มน้ำ และพร้อมที่จะพังทลายลงมาตลอดเวลาจึงเชื่อว่านับจากนี้ไปอีก 1 สัปดาห์ จะสามารถเข้าไปพื้นที่ได้หมด และถัดจากนั้นอีก 1 สัปดาห์ จะสามารถสรุปความเสียหายได้ทั้งหมด